По същество Мутина е мястото, където Октавиан се превръща от младеж без власт в равен на Антоний. Скоро след битката е постигнато примирие между Антоний и Октавиан в Болоня, което в крайна сметка води до сключването на Втория триумвират между Марк Емилий Лепид, Октавиан и Марк Антоний. Те оставят на страна различията си и обвиняват сенаторите замесени в убийството на Цезар докато упражняват „тройна диктатура“. В крайна сметка години по-късно борбата за власт ще доведе до победа на Октавиан над Антоний и Клеопатра при Акциум през 31 пр.н.е. и установяване формата на принципат, но събитията в Мутина за първи път показват Октавиан като сила с която другите трябва да се съобразяват. Без тази победа, Октавиан може би никога нямаше да спечели уважението и да бъде признат като наследник на Цезар.